ສະຫະລັດ ບັນລຸ ຂໍ້ຕົກລົງ ການຕິດຕັ້ງ ກັບ Australia (ສະໄລດ໌)
ສະຫະລັດບັນລຸຂໍ້ຕົກລົງ ການຕິດຕັ້ງເຣດາ ແລະກ້ອງສ່ອງອະວະກາດ ມີພະລັງສູງຢູ່ Australiaຊຶ່ງເປັນການສະໜອງຄວາມສາມາດ ຕິດຕາມເບິ່ງທ້ອງຟ້າ ໃນເຂດເອເຊຍ-ປາຊີຟິກ.
ສະຫະລັດໄດ້ບັນລຸຂໍ້ຕົກລົງໃນການຕິດຕັ້ງເຣດາ ແລະກ້ອງ ສ່ອງເບິ່ງອະວະກາດ ທີ່ມີພະ ລັງສູງ ຢູ່ Australia ຊຶ່ງເປັນ ການສະໜອງໃນສິ່ງທີ່ ພວກເຈົ້າໜ້າທີ່ສະຫະລັດ ເວົ້າວ່າ ຄວາມສາມາດທີ່ສໍາຄັນ ໃນການຕິດຕາມເບິ່ງທ້ອງຟ້າໃນ ເຂດເອເຊຍ ແລະຍ່ານມະຫາສະມຸດປາຊີຟິກ ທ່ານ Panetta ລັດຖະມົນຕີກະຊວງປ້ອງກັນປະເທດສະຫະ ລັດເວົ້າວ່າ ສັນຍາທີ່ໄດ້ເຊັນ ກັນ ໃນວັນພຸດມື້ນີ້ ທີ່ກອງປະຊຸມ ສຸດຍອດດ້ານຄວາມໝັ້ນຄົງປະຈໍາປີ ຢູ່ໃນ Australia ແມ່ນ ເປັນ “ການກ້າວກະໂດດຂັ້ນໄປທາງໜ້າ ອັນໃຫຍ່ຫລວງ” ແລະ ເປັນ “ປ້ອມດ່ານໜ້າ ໃໝ່ອັນສໍາຄັນ” ໃນການຫັນກຳລັງຂອງ ສະຫະລັດ ໄປຍັງເຂດເອເຊຍປາຊີຟິກ ເພື່ອສ້າງຄວາມດຸ່ນດ່ຽງ ຄືນໃໝ່ນັ້ນ ການຕົກລົງດັ່ງກ່າວຮຽກຮ້ອງໃຫ້ມີການຕິດຕັ້ງເຣດາທາງພາກພື້ນດິນຂອງກອງທັບອາກາດ ສະຫະລັດໃສ່ພາກຕາເວັນຕົກສຽງເໜືອຂອງ Australia ເລີ້ມໃນປີ 2014 ຖະແຫລງການ ຂອງກະຊວງປ້ອງກັນປະເທດ ສະຫະລັດເວົ້າວ່າ ການເຮັດເຊັ່ນນັ້ນ ແມ່ນຈະເປັນການ ຊ່ວຍຕິດຕາມເບິ່ງ “ການສົ່ງຍານ ຫຼືລູກສອນໄຟໃດໆຂຶ້ນສູ່ອະວະກາດຈາກເຂດເອເຊຍ” ນອກນັ້ນ Australia ຍັງເຫັນດີ ທີ່ຈະໃຫ້ເປັນບ່ອນຕິດຕັ້ງກ້ອງສ່ອງອະວະກາດຮາຍເທັກ ຮຸ້ນໃໝ່ ທີ່ອອກແບບເພື່ອຕິດຕາມເບິ່ງຊາກເສດເຫຼືອ ແລະວັດຖຸອື່ນໆ ທີ່ສາມາດເປັນໄພ ຂົ່ມຂູ່ຕໍ່ການໂຄຈອນຂອງດາວທຽມນັ້ນໄດ້